text:
Решение (ЕС) 2021/764, или в други заседания, свързани с изпълнението на програма „Хоризонт Европа“, се възстановяват от Европейския съюз на същото основание и в съответствие с процедурите, приложими за представителите на държавите — членки на Европейския съюз.
 11. В рамките на съществуващите разпоредби страните полагат всички усилия да улесняват свободното движение и пребиваване на учените, които участват в дейностите, обхванати от настоящото споразумение, както и да улесняват презграничното движение на стоки и услуги, предназначени за използване в такива дейности.
 12. Косово предприема всички необходими мерки, съобразно случая, за да гарантира, че стоките и услугите, закупени в Косово или внесени в Косово, които са частично или изцяло финансирани съгласно споразуменията за безвъзмездна помощ и/или договорите, сключени за осъществяване на дейностите в съответствие с настоящото споразумение, са освободени от мита, вносни мита и други приложими в Косово фискални мерки, включително ДДС.
 Член 3
 Финансова вноска
 1. Участието на Косово или правни субекти от Косово в програма „Хоризонт Европа“ се обуславя от финансовия принос на Косово към програмата и свързаните с нея разходи за управление, изпълнение и оперативни разходи съгласно общия бюджет на Европейския съюз (наричан по-нататък „бюджет на Съюза“).
 2. Финансовата вноска е под формата на сума, състояща се от:
 а)
 оперативна вноска; и
 б)
 такса за участие.
 3. Финансовата вноска е под формата на годишно плащане, извършвано на два транша, дължимо най-късно през месец май и юли.
 4. Оперативната вноска покрива оперативните разходи и разходите за подкрепа на програмата и допълва, както по отношение на бюджетните кредити за поети задължения, така и на бюджетните кредити за плащания, сумите, записани в окончателно приетия бюджет на Съюза за програма „Хоризонт Европа“, включително всички предоставени отново бюджетни кредити, съответстващи на отменени бюджетни задължения съгласно член 15, параграф 3 от Регламент (ЕС, Евратом) 2018/1046 на Европейския парламент и на Съвета (8), в неговата най-актуална версия (наричан по-нататък „Финансов регламент“), и увеличени с външните целеви приходи, които не произтичат от финансови вноски по програма „Хоризонт Европа“ от други донори (9).
 За външните целеви приходи, разпределени за програма „Хоризонт Европа“ на основание на член 3, параграф 3,1 от Регламент (ЕС) 2020/2094 на Съвета за създаване на Инструмент на Европейския съюз за възстановяване с цел подкрепа на възстановяването след кризата, свързана с COVID-19 (10), това увеличение съответства на годишните бюджетни кредити, посочени в документите, придружаващи проектобюджета по отношение на програма „Хоризонт Европа“.
 5. Първоначалната оперативна вноска се основава на алгоритъм за вноските, определен като съотношението на брутния вътрешен продукт (БВП) на Косово по пазарни цени към БВП на Европейския съюз по пазарни цени. БВП по пазарни цени, които ще бъдат приложени, се определят от специализираните служби на Комисията въз основа на най-актуалните налични статистически данни за изчисления на бюджета през годината, предхождаща годината, в която се дължи годишното плащане. Чрез дерогация за 2021 г. първоначалната оперативна вноска се основава на БВП за 2019 г. по пазарни цени. Корекциите на този алгоритъм за вноските са посочени в приложение I.
 6. Първоначалната оперативна вноска се изчислява, като коригираният алгоритъм за вноските се прилага спрямо първоначалните бюджетни кредити за поети задължения,


text:
записани в бюджета на Европейския съюз, окончателно приет за съответната година за финансиране на програма „Хоризонт Европа“, увеличени в съответствие с параграф 4 от настоящия член.
 7. Таксата за участие е 4 % от годишната първоначална оперативна вноска, изчислена в съответствие с параграфи 5 и 6 от настоящия член, и се въвежда поетапно, както е посочено в приложение I. Таксата за участие не подлежи на корекции със задна дата.
 8. Първоначалната оперативна вноска за година N може да бъде коригирана съответно нагоре или надолу със задна дата в течение на една или повече последващи години въз основа на поетите бюджетни задължения по бюджетните кредити за поети задължения за тази година N, увеличени в съответствие с параграф 4 от настоящия член, въз основа на изпълнението им чрез правни задължения и на тяхната отмяна. Подробни разпоредби за прилагането на настоящия член се съдържат в приложение I.
 9. Европейският съюз предоставя на Косово информация във връзка с нейното финансово участие, която е включена в информацията за бюджета, счетоводството, изпълнението и оценката, предоставена на органите на Европейския съюз по бюджета и по освобождаване от отговорност във връзка с изпълнението на бюджета по програмата „Хоризонт Европа“. Тази информация се предоставя при надлежно спазване на правилата на Европейския съюз и на Косово за поверителност и защита на данните, без да се засяга информацията, която Косово има право да получи съгласно приложение III.
 10. Всички вноски на Косово или плащания от Европейския съюз, както и изчисляването на дължимите или подлежащите на получаване суми, се извършват в евро.
 Член 4
 Механизъм за автоматична корекция
 1. Прилага се механизъм за автоматична корекция на първоначалната оперативна вноска на Косово за година N, коригирана в съответствие с член 3, параграф 8, и се изчислява през година N+2. Той се основава на резултатите от дейността на Косово и правните субекти от Косово по частите на програмата „Хоризонт Европа“, които се изпълняват чрез безвъзмездни средства, отпуснати по състезателна процедура, финансирани от бюджетни кредити за поети задължения от година N, увеличени в съответствие с член 3, параграф 4.
 Размерът на автоматичната корекция се изчислява въз основа на разликата между:
 a)
 първоначалните суми на правните задължения за безвъзмездни средства, отпуснати по състезателна процедура, за които са сключени споразумения с Косово или с правни субекти от Косово, финансирани от бюджетни кредити за поети задължения за година N, увеличени в съответствие с член 3, параграф 4; и
 б)
 съответната оперативна вноска за година N, платена от Косово, коригирана съгласно член 3, параграф 8, с изключение на разходите, различни от разходи за мерки, финансирани от бюджетни кредити за поети задължения от година N, увеличени в съответствие с член 3, параграф 4.
 2. Когато сумата, посочена в параграф 1, независимо дали тази сума е положителна или отрицателна величина, надвишава 8 % от съответната първоначална оперативна вноска, коригирана съгласно член 3, параграф 8, първоначалната оперативна вноска на Косово за година N се коригира. Сумата, която Косово дължи или която трябва да получи като допълнителна вноска или намаление на вноската на Косово съгласно механизма за автоматична корекция, е сумата, надвишаваща този

type: contracts

jurisdiction: EU


text:
праг от 8 %. Сумата под този праг от 8 % няма да бъде вземана предвид при изчисляване на допълнителната вноска, която е дължима или която ще бъде компенсирана.
 3. Подробни правила относно механизма за автоматична корекция се съдържат в приложение I.
 Член 5
 Реципрочност
 1. Правните субекти, установени в Европейския съюз, могат да участват в програми, проекти, действия, дейности или части от тях на Косово, които са равностойни на програмата „Хоризонт Европа“, в съответствие със законовите и подзаконовите разпоредби на Косово.
 2. В приложение II се съдържа неизчерпателен списък на равностойните програми, проекти, действия или части от тях на Косово.
 3. Финансирането от Косово на правни субекти, установени в Съюза, е подчинено на законодателството на Косово, уреждащо функционирането на програмите, проектите, действията за научни изследвания и иновации или части от тях. Когато не е осигурено финансиране, установените в Съюза правни субекти могат да участват със собствени средства.
 Член 6
 Отворена наука
 Страните взаимно популяризират и насърчават практиките на отворената наука в своите програми, проекти, действия или части от тях в съответствие с правилата на програма „Хоризонт Европа“ и законовите и подзаконовите разпоредби на Косово.
 Член 7
 Мониторинг, оценка и докладване
 1. Без да се засягат отговорностите на Комисията, на Европейската служба за борба с измамите (OLAF) и на Европейската сметна палата, свързани с мониторинга и оценката на програма „Хоризонт Европа“, участието на Косово в програмата е предмет на непрекъснат мониторинг на партньорски начала от страна на Комисията и Косово.
 2. Правилата относно доброто финансово управление, включително финансовия контрол, събирането на вземания и други мерки за борба с измамите във връзка с финансирането от Европейския съюз съгласно настоящото споразумение, се съдържат в приложение III.
 Член 8
 Съвместен комитет за научни изследвания и иновации ЕС—Косово
 1. С настоящото споразумение се създава Съвместен комитет за научни изследвания и иновации ЕС—Косово (наричан по-нататък „Съвместен комитет ЕС—Косово“). Задачите на Съвместния комитет ЕС—Косово включват:
 а)
 оценка, анализ и преглед на изпълнението на настоящото споразумение, по-специално:
 i)
 участието и резултатите от дейността на правните субекти от Косово в програма „Хоризонт Европа“;
 ii)
 нивото на (взаимна) отвореност към правните субекти, установени във всяка от страните, за участие в програми, проекти, действия или части от тях на другата страна;
 iii)
 прилагането на механизма за финансова вноска и механизма за автоматична корекция в съответствие с членове 3 и 4;
 iv)
 обмен на информация и разглеждане на всички възможни въпроси във връзка с използването на резултатите, включително правата върху интелектуалната собственост;
 б)
 обсъждане, по искане на някоя от страните, на ограниченията, прилагани или планирани от страните, върху достъпа до техните съответни програми за научни изследвания и иновации, включително по-специално за действия, свързани с техните стратегически активи или интереси, както и с тяхната независимост или сигурност;
 в)
 проучване на начини за подобряване и развитие на сътрудничеството;
 г)
 съвместно обсъждане на бъдещите насоки и приоритети на политиките, свързани с изследванията и иновациите и с планирането на научни изследвания от общ интерес; и
 д)
 обмен на информация, наред с другото във връзка с ново законодателство, решения или програми за научни изследвания и иновации,


text:
които са от значение за прилагането на настоящото споразумение.
 2. Съвместният комитет ЕС—Косово, който се състои от представители на Европейския съюз и на Косово, приема свой процедурен правилник.
 3. Съвместният комитет ЕС—Косово може да реши да създаде ad hoc работни групи/консултативни органи на експертно равнище, които да го подпомагат при изпълнението на настоящото споразумение.
 4. Съвместният комитет ЕС—Косово заседава най-малко веднъж годишно и, когато това се налага от особени обстоятелства, по искане на някоя от страните. Европейският съюз и Косово се редуват да организират заседанията и да бъдат техни домакини.
 5. Съвместният комитет ЕС—Косово работи непрекъснато чрез обмен на относима информация чрез всякакви средства за комуникация, по-специално във връзка с участието/резултатите от дейността на правните субекти от Косово. При необходимост Съвместният комитет ЕС—Косово може да осъществява дейността си писмено.
 Член 9
 Заключителни разпоредби
 1. Настоящото споразумение влиза в сила на датата, на която страните по него са се уведомили взаимно за приключването на вътрешните процедури, необходими за тази цел.
 2. Настоящото споразумение се прилага от 1 януари 2021 г. То остава в сила толкова време, колкото е необходимо за приключването на всички проекти или действия или части от тях, финансирани по програма „Хоризонт Европа“, всички действия, необходими за защита на финансовите интереси на Европейския съюз и всички финансови задължения, произтичащи от изпълнението на настоящото споразумение между страните.
 3. Европейският съюз и Косово могат временно да прилагат настоящото споразумение в съответствие със своите вътрешни процедури и законодателство. Временното прилагане започва на датата, на която страните са се уведомили взаимно за приключването на вътрешните процедури, необходими за тази цел.
 4. В случай че Косово уведоми Комисията, която действа от името на Европейския съюз, че няма да приключи вътрешните си процедури, необходими за влизането в сила на настоящото споразумение, настоящото споразумение престава да се прилага временно от датата, на която Комисията получи посоченото уведомление, която ще бъде датата на преустановяване за целите на настоящото споразумение.
 5. Прилагането на настоящото споразумение може да бъде спряно от Европейския съюз в случай на частично или пълно неплащане на финансовата вноска, дължима от Косово по силата на настоящото споразумение.
 В случай на неплащане, което може значително да застраши изпълнението и управлението на програма „Хоризонт Европа“, Комисията изпраща официално напомнително писмо. Когато в срок от 20 работни дни от официалното напомнително писмо не бъде извършено плащане, Комисията уведомява Косово за спирането на прилагането на настоящото споразумение чрез официално уведомително писмо, което поражда действие 15 дни след получаването му от Косово.
 В случай че прилагането на настоящото споразумение бъде спряно, правните субекти, установени в Косово, няма да отговарят на условията за участие в процедури за възлагане, които все още не са приключили към момента, от който спирането започне да поражда действие. Процедура за възлагане се счита за приключена, когато в резултат на тази процедура са поети правни задължения.
 Спирането не засяга правните задължения, поети по отношение на установени в Косово правни субекти, преди спирането да е започнало да поражда действие. Настоящото споразумение продължава да се прилага по отношение на такива правни задължения.
 Европейският съюз незабавно уведомява Косово, след като


text:
целият размер на дължимата финансова вноска бъде получен от Европейския съюз. Спирането се отменя незабавно от момента на това уведомление.
 Считано от датата на отмяна на спирането правните субекти от Косово отново отговарят на условията за участие в процедури за възлагане, започнали след тази дата, и в процедури за възлагане, започнали преди тази дата, за които сроковете за подаване на заявленията не са изтекли.
 6. Всяка от страните може да прекрати настоящото споразумение по всяко време с писмено уведомление, с което информира за намерението си да го прекрати. Прекратяването поражда действие три календарни месеца след датата, на която писменото уведомление стигне до своя получател. Датата, на която прекратяването поражда действие, е датата на прекратяване за целите на настоящото споразумение.
 7. Когато настоящото споразумение престане да се прилага временно в съответствие с параграф 4 от настоящия член или бъде прекратено в съответствие с параграф 6 от настоящия член, страните се договарят, че:
 a)
 проектите и действията или частите от тях, по отношение на които са били поети правни задължения по време на временното прилагане и/или след влизането в сила на настоящото споразумение и преди настоящото споразумение да престане да се прилага или да бъде прекратено, продължават до приключването им съгласно условията, предвидени в настоящото споразумение;
 б)
 годишната финансова вноска за година N, в която настоящото споразумение престава да се прилага временно или бъде прекратено, се изплаща изцяло в съответствие с член 3. Оперативната вноска за година N се коригира в съответствие с член 3, параграф 8 и в съответствие с член 4 от настоящото споразумение. Платената такса за участие за година N не се коригира;
 в)
 след годината, през която настоящото споразумение престава да се прилага временно или бъде прекратено, първоначалните оперативни вноски, платени за годините, през които се е прилагало настоящото споразумение, се коригират в съответствие с член 3, параграф 8 и се коригират автоматично в съответствие с член 4 от настоящото споразумение.
 Страните уреждат по взаимно съгласие всички други последици от прекратяването или от преустановяването на временното прилагане на настоящото споразумение.
 8. Настоящото споразумение може да бъде изменяно само писмено по взаимно съгласие на страните. Измененията влизат в сила при спазване на същата процедура като тази, приложима за влизането в сила на настоящото споразумение.
 9. Приложенията към настоящото споразумение съставляват неразделна част от него.
 Настоящото споразумение се съставя в два екземпляра на английски език.
 Съставено в Брюксел, на 7 декември, и в Прищина, на 23 ноември 2021 година.
 За Европейската комисия, от името на Европейския съюз,
 Мария ГАБРИЕЛ,
 Комисар по въпросите на иновациите, научните изследвания, културата, образованието и младежта
 За Косово,
 Arbërie NAGAVCI,
 Министър на образованието, науката, технологиите и иновациите
 (*1) Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.
 (1) Рамково споразумение между Европейския съюз и Косово* относно общите принципи за участие на Косово в програми на Съюза (ОВ L 195, 27.7.2017 г., стр. 3.).
 (2) Регламент (ЕС) 2021/695 на Европейския парламент и


text:
на Съвета от 28 април 2021 г. за създаване на Рамковата програма за научни изследвания и иновации „Хоризонт Европа“, за определяне на нейните правила за участие и разпространение на резултатите и за отмяна на регламенти (ЕС) No 1290/2013 и (ЕС) No 1291/2013 (ОВ L 170, 12.5.2021 г., стр. 1).
 (3) Решение (ЕС) 2021/764 на Съвета от 10 май 2021 г. за създаване на специфична програма за изпълнение на Рамковата програма за научни изследвания и иновации „Хоризонт Европа“ и за отмяна на Решение 2013/743/ЕС (ОВ L 167 I, 12.5.2021 г., стр. 1).
 (4) Регламент (ЕС) 2021/819 на Европейския парламент и на Съвета от 20 май 2021 г. относно Европейския институт за иновации и технологии (преработен текст) (ОВ L 189, 28.5.2021 г., стр. 61).
 (5) Решение (ЕС) 2021/820 на Европейския парламент и на Съвета от 20 май 2021 година относно Стратегическата иновационна програма на Европейския институт за иновации и технологии (EIT) за периода 2021—2027 г.: стимулиране на таланта и капацитета на Европа за иновации и за отмяна на Решение No 1312/2013/ЕС (ОВ L 189, 28.5.2021 г., стр. 91).
 (6) Ограничителните мерки на ЕС се приемат на основание на член 29 от Договора за Европейския съюз или член 215 от Договора за функционирането на Европейския съюз.
 (7) Регламент (ЕО) No 723/2009 на Съвета от 25 юни 2009 г. относно правната рамка на Общността за консорциум за европейска научноизследователска инфраструктура (ERIC) (OB L 206, 8.8.2009 г., стр. 1).
 (8) Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) No 1296/2013, (ЕС) No 1301/2013, (ЕС) No 1303/2013, (ЕС) No 1304/2013, (ЕС) No 1309/2013, (ЕС) No 1316/2013, (ЕС) No 223/2014 и (ЕС) No 283/2014 и на Решение No 541/2014/ЕС и за отмяна на Регламент (ЕС, Евратом) No 966/2012 (ОВ L 193, 30.7.2018 г., стр. 1).
 (9) Това включва по-специално средствата от Инструмента на Европейския съюз за възстановяване, създаден с Регламент (ЕС) 2020/2094 на Съвета от 14 декември 2020 г. за създаване на Инструмент на Европейския съюз за възстановяване с цел подкрепа на възстановяването след кризата, свързана с COVID-19 (ОВ L 433 I, 22.12.2020 г., стр. 23.).
 (10) ОВ L 433 I, 22.12.2020 г., стр. 23.
 ПРИЛОЖЕНИЕ I
 Правила относно финансовата вноска на Косово по програма „Хоризонт Европа“ (2021—2027 г.)
 I. Изчисляване на финансовата вноска на косово
 1.
 Финансовата вноска на Косово по програма „Хоризонт Европа“ се определя на годишна база пропорционално на сумата, налична през дадената година в бюджета на Съюза за бюджетни кредити за поети задължения, необходими за управлението, изпълнението и функционирането на програма „Хоризонт Европа“, увеличени в съответствие с член 3, параграф 4 от настоящото споразумение.
 2.
 Таксата за участие, предвидена в член 3, параграф 7 от настоящото споразумение, се внася поетапно, както следва:
 —
 2021 г.: 0,5 %;
 —
 2022 г.: 1 %;
 —
 2023 г.: 1,5 %;
 —
 2024 г.: 2 %;
 —
 2025 г.: 2,5 %;
 —
 2026 г.: 3 %;
 —
 2027 г.: 4 %.
 3.
 В съответствие с член


text:
3, параграф 5 от настоящото споразумение първоначалната оперативна вноска, която трябва да бъде платена от Косово за участието му в програма „Хоризонт Европа“, ще бъде изчислена за съответните финансови години чрез прилагане на корекция на алгоритъма за вноските.
 Корекцията на алгоритъма за вноските е:
 Коригиран алгоритъм за вноските = Алгоритъм за вноските × Коефициент
 Коефициентът, използван за горното изчисление за коригиране на алгоритъма за вноските, е 0,09.
 4.
 В съответствие с член 3, параграф 8 от настоящото споразумение първата корекция, свързана с изпълнението на бюджета за година N, се извършва през година N+1, когато първоначалната оперативна вноска за година N се коригира нагоре или надолу с разликата между:
 a)
 коригираната вноска, изчислена чрез прилагане на алгоритъма за вноските, коригиран за година N към сумата от:
 i.
 размера на поетите бюджетни задължения въз основа на бюджетни кредити за поети задължения, разрешени за година N в рамките на гласувания бюджет на Европейския съюз, и на предоставени отново бюджетни кредити, съответстващи на отменени бюджетни задължения; и
 ii.
 всички бюджетни кредити за поети задължения, основани на външни целеви приходи, които не са резултат от финансови вноски по програма „Хоризонт Европа“ от други донори и които са били налични в края на година N (1). За външните целеви приходи, разпределени по програма „Хоризонт Европа“ съгласно член 3, параграф 1 от Регламент (ЕС) 2020/2094 на Съвета за създаване на Инструмент на Европейския съюз за възстановяване с цел подкрепа на възстановяването след кризата, свързана с COVID-19 (2), годишните индикативни суми в програмирането на МФР се използват за целите на изчисляване на коригираната вноска.
 б)
 и първоначалната оперативна вноска от година N.
 Считано от година N+2 и през всяка следваща година, докато всички бюджетни задължения, финансирани от бюджетни кредити за поети задължения от година N, увеличени в съответствие с член 3, параграф 4 от настоящото споразумение, бъдат изплатени или отменени, и най-късно 3 години след края на програма „Хоризонт Европа“, Съюзът изчислява корекция на оперативната вноска за година N, като намалява оперативната вноска на Косово със сумата, получена чрез прилагане на коригирания алгоритъм за вноските за година N към отменените всяка година бюджетни задължения по поети задължения от година N, финансирани от бюджета на Съюза или от предоставени отново бюджетни кредити за отменени бюджетни задължения.
 Ако бъдат отменени сумите, произтичащи от външни целеви приходи за година N (за да се включат бюджетните кредити за поети задължения и — за сумите съгласно Регламент (ЕС) 2020/2094 на Съвета — годишните индикативни суми в програмирането на МФР), които не произтичат от финансови вноски по програма „Хоризонт Европа“ от други донори, оперативната вноска на Косово се намалява със сумата, получена чрез прилагане на алгоритъма за вноските, коригиран за година N, към отменената сума.
 II. Автоматична корекция на оперативната вноска на косово
 1.
 За изчисляването на автоматичната корекция, посочена в член 4 от настоящото споразумение, се прилагат следните условия:
 а)
 „безвъзмездни средства, отпуснати по състезателна процедура“ означава безвъзмездни средства, отпуснати чрез конкурси, при които крайните бенефициери могат да бъдат идентифицирани към момента на изчисляване на автоматичната корекция. Изключва се финансова подкрепа за трети


text:
страни по смисъла на член 204 от Финансовия регламент;
 б)
 когато е подписано правно задължение с консорциум, сумите, използвани за установяване на първоначалните суми на правното задължение, са кумулативните суми, разпределени на бенефициери — правни субекти от Косово, в съответствие с индикативната разбивка на бюджета по споразумението за отпускане на безвъзмездни средства;
 в)
 всички суми на правни задължения, съответстващи на безвъзмездни средства, отпуснати по състезателна процедура, се установяват с помощта на електронната система на Европейската комисия eCorda и се извличат втората сряда от месец февруари на година N+2;
 г)
 „разходи, различни от разходи за мерки“ означава разходи по програмата, различни от безвъзмездни средства, отпуснати по състезателна процедура, включително разходи за подкрепа, специфична за програмата администрация, други действия (3);
 д)
 сумите, разпределени на международни организации като правни субекти — крайни бенефициери (4), се смятат за разходи, различни от разходи за мерки.
 2.
 Механизмът се прилага, както следва:
 а)
 автоматичните корекции за година N във връзка с изпълнението на бюджетни кредити за поети задължения за година N, увеличени в съответствие с член 3, параграф 4 от настоящото споразумение, се прилагат през година N+2 въз основа на данните за година N и година N+1 от e-Corda, посочени в точка II, параграф 1, буква в) от настоящото приложение, след като всички корекции в съответствие с член 3, параграф 8 от настоящото споразумение са били приложени към вноската на Косово по програма „Хоризонт Европа“. Разглежданата сума ще бъде сумата на отпуснатите по състезателна процедура безвъзмездни средства, за които са налични данни, към момента на изчисляване на корекцията.
 б)
 считано от година N+2 до 2029 г. сумата на автоматичната корекция се изчислява за година N, като се взема разликата между:
 i.
 общия размер на безвъзмездните средства, отпуснати по състезателна процедура, разпределени на Косово или правни субекти от Косово като поети задължения по бюджетните кредити за година N; и
 ii.
 сумата на коригираната оперативна вноска за Косово за година N, умножена по съотношението между:
 А.
 сумата на безвъзмездните средства, отпуснати по състезателна процедура, за бюджетните кредити за поети задължения за година N, увеличени в съответствие с член 3, параграф 4 от настоящото споразумение; и
 Б.
 общата сума на всички разрешени бюджетни кредити за поети задължения за година N, включително разходите, различни от разходи за мерки.
 III. Плащане на финансовата вноска на Косово, плащане на направените корекции върху оперативната вноска на Косово и плащане на автоматичната корекция, приложима за оперативната вноска на Косово
 1.
 Комисията съобщава на Косово възможно най-скоро и най-късно при отправяне на първата покана за внасяне на средства за финансовата година следната информация:
 а)
 сумите на бюджетните кредити за поети задължения в бюджета на Съюза, окончателно приети за въпросната година за бюджетните редове, покриващи участието на Косово в програма „Хоризонт Европа“, увеличени, ако е приложимо, в съответствие с член 3, параграф 4 от настоящото споразумение;
 б)
 сумата на таксата за участие, посочена по член 3, параграф 7 от настоящото споразумение;
 в)
 от година N+1 на изпълнението на програма „Хоризонт Европа“ — изпълнението на бюджетните кредити за поети задължения, съответстващи на бюджетна година N, увеличени в


text:
съответствие с член 3, параграф 4 от настоящото споразумение и нивото на отменени бюджетни задължения;
 г)
 за частта от програма „Хоризонт Европа“, за която такава информация е необходима за изчисляване на автоматичната корекция — нивото на поетите задължения в полза на правните субекти от Косово, с разбивка според съответната година на бюджетните кредити, и съответното общо ниво на поети задължения.
 Въз основа на своя проектобюджет Комисията предоставя прогнозна информация за следващата година по букви а) и б) възможно най-скоро и най-късно до 1 септември на финансовата година.
 2.
 Най-късно през април и през юни на всяка финансова година Комисията отправя към Косово покана за внасяне на средства, съответстващи на неговата вноска съгласно настоящото споразумение.
 Във всяка покана за внасяне на средства се предвижда плащането на шест дванадесети от вноската на Косово да се извърши не по-късно от 30 дни след отправянето на поканата.
 За първата година от изпълнението на настоящото споразумение Комисията отправя еднократна покана за внасяне на средства в срок от 60 дни от датата, на която настоящото споразумение започва да поражда правно действие.
 3.
 Всяка година, считано от 2023 г., поканата за внасяне на средства отразява също и размера на автоматичната корекция, приложима за платената за година N-2 оперативна вноска.
 Поканата за внасяне на средства, отправена най-късно през април, може също така да включва и корекции на финансовата вноска, платена от Косово за изпълнението, управлението и функционирането на предишни рамкови програми за научни изследвания и иновации, в които Косово е участвало.
 За всяка от финансовите години 2028, 2029 и 2030 сумата, произтичаща от приложената автоматична корекция към оперативните вноски, платени през 2026 г. и 2027 г. от Косово, или от корекциите, направени в съответствие с член 3, параграф 8 от настоящото споразумение, ще бъде дължима на Косово или от Косово.
 4.
 Косово заплаща финансовата си вноска съгласно настоящото споразумение в съответствие с точка III) от настоящото приложение. При липса на плащане от страна на Косово до падежа Комисията изпраща официално напомнително писмо.
 Всяко закъсняло плащане на финансовата вноска води до плащане на лихва за забава, дължима от Косово върху неплатената сума от датата на падежа.
 Лихвеният процент за дължимите суми, неплатени до датата на падежа, е процентът, прилаган от Европейската централна банка за нейните основни операции по рефинансиране, публикуван в серия C на Официален вестник на Европейския съюз, в сила на първия календарен ден от месеца, в който се пада падежът, завишен с един и половина процентни пункта.
 (1) Това включва по-специално средствата от Инструмента на Европейския съюз за възстановяване, създаден с Регламент (ЕС) 2020/2094 на Съвета от 14 декември 2020 г. за създаване на Инструмент на Европейския съюз за възстановяване с цел подкрепа на възстановяването след кризата, свързана с COVID-19 (ОВ L 433 I, 22.12.2020 г., стр. 27.).
 (2) ОВ L 433 I, 22.12.2020 г., стр. 23.
 (3) Други действия включват по-специално обществените поръчки, наградите, финансовите инструменти, преките действия на Съвместния изследователски център, абонаменти (ОИСР, Eureka, IPEEC, IEA, ...), експерти (оценители, мониторинг на проекти) и др.
 (4) Разходите за международните организации се смятат за разходи, различни от


text:
разходи за мерки, само ако международните организации са крайни бенефициери. Тази разпоредба не се прилага, когато международната организация е координатор на проект (който разпределя средства към други координатори).
 ПРИЛОЖЕНИЕ II
 Неизчерпателен списък на равностойните програми, проекти и действия или части от тях на Косово
 Програмите, проектите, действията и дейностите на Косово, съдържащи се в следния неизчерпателен списък, се разглеждат като равностойни на програма „Хоризонт Европа“:
 1. Безвъзмездни средства за краткосрочна мобилност
 Уредени с административна инструкция No 28/2016 на MESTI (1)
 Схемата подпомага краткосрочното пребиваване на научни изследователи от Косово в академични и изследователски институции извън Косово, както и участието на изследователи от Косово в международни конференции, които се провеждат извън Косово.
 2. Схема за безвъзмездни средства за научни изследвания с малък мащаб
 Уредена с административна инструкция No 26/2016 на MESTI (2)
 Схемата предоставя финансиране на изследователски организации в Косово за малки научни проекти с продължителност от 6 до 12 месеца, като общата стойност на безвъзмездните средства е до 10 000 EUR. Схемата изисква участието на международни експерти в качеството им на консултанти.
 3. Финансова подкрепа за научни публикации
 Уредена с административна инструкция No 27/2016 на MESTI (3)
 Схемата предоставя финансиране за публикуване на научни монографии в размер до 3 000 EUR. Понастоящем тя е отворена за правни субекти и физически лица, развиващи дейност в Косово.
 4. Финансова подкрепа за публикации в списания с фактор на въздействие
 Уредена с административна инструкция No 1/2017 на MESTI (4)
 Схемата предоставя финансиране за публикуване на документи в резултат на научни изследвания, проведени в Косово, в списания, индексирани в Web of Science и Scopus. Тя покрива до 80 % от разходите за публикуване.
 (1) https://masht.rks-gov.net/uploads/2017/01/28-ua-masht-nr-28-per-grandet-afatshkurta-te-mobiliteteve-rotated.pdf
 (2) https://masht.rks-gov.net/uploads/2017/01/ua-per-aplikim-ne-projektet-e-vogla-shkencore-rotated-1.pdf
 (3) https://masht.rks-gov.net/uploads/2016/12/rotated-1.pdf
 (4) https://masht.rks-gov.net/uploads/2017/08/1-2017-ua-per-publikime-dhe-botime-shkencore-rotated.pdf
 ПРИЛОЖЕНИЕ III
 Добро финансово управление
 Защита на финансовите интереси и събиране на вземания
 Член 1
 Прегледи и одити
 1. В съответствие с приложимите актове на една или повече институции или органи на Съюза и както е предвидено в съответните споразумения и/или договори, Европейският съюз има право да извършва технически, научни, финансови или други видове прегледи и одити на помещенията на всяко физическо лице, пребиваващо в Косово, или правен субект, установен в Косово, които получават финансиране от Европейския съюз, както и на всяка пребиваваща или установена в Косово трета страна, която участва в изпълнението на финансиране от Съюза. Такива прегледи и одити може да се извършват от представители на институциите и органите на Европейския съюз, по-специално на Европейската комисия и Европейската сметна палата, или от други лица, упълномощени от Европейската комисия.
 2. Представителите на институциите и органите на Европейския съюз, по-специално на Европейската комисия и Европейската сметна палата, и другите лица, упълномощени от Европейската комисия, трябва да имат подходящ достъп до обектите, материалите и документите (както на електронен, така и на хартиен носител) и до цялата информация, необходима за извършването на такива одити, включително правото да получат хартиено/електронно копие и извлечения от всеки документ или съдържанието на всеки носител на данни, притежавани от одитираното физическо или юридическо лице или от одитираната трета страна.
 3. Косово не възпрепятства представителите и другите лица, посочени в параграф 2,


text:
да влизат в Косово, нито създава особени пречки пред правото им на достъп до помещенията във връзка с изпълнението на техните задължения по настоящия член.
 4. Прегледите и одитите може да се извършват и след спиране на прилагането на настоящото споразумение съгласно член 9, параграф 5, след преустановяване на временното прилагане или след прекратяването на споразумението, при условията, предвидени в приложимите актове на една или повече институции или органи на Европейския съюз, и както е предвидено в съответните споразумения и/или договори във връзка с всяко правно задължение за изпълнение на бюджета на Европейския съюз, поето от Европейския съюз преди датата, на която поражда действие спирането на прилагането на настоящото споразумение съгласно член 9, параграф 5, преустановяването на временното прилагане или прекратяването на настоящото споразумение.
 Член 2
 Борба с нередности, измами и други престъпления, които засягат финансовите интереси на Съюза
 1. Европейската комисия и Европейската служба за борба с измамите (OLAF) са упълномощени да извършват административни разследвания, включително проверки и инспекции на място, на територията на Косово. Тези разследвания се извършват в съответствие с реда и условията, предвидени в приложимите актове на една или повече институции на Съюза.
 2. Компетентните органи от Косово информират Европейската комисия или OLAF в разумен срок за всеки станал им известен факт или подозрение във връзка с нередност, измама или друга незаконна дейност, засягаща финансовите интереси на Съюза.
 3. Проверки и инспекции на място може да се извършват в помещенията на всяко физическо лице, пребиваващо в Косово, или на всеки правен субект, установен в Косово, които получават финансиране от Съюза, както и в помещенията на всяка пребиваваща или установена в Косово трета страна, която участва в изпълнението на финансиране от Съюза.
 4. Проверките и инспекциите на място се подготвят и извършват от Европейската комисия или OLAF в тясно сътрудничество с компетентния орган от Косово, определен от правителството на Косово. Определеният орган бива уведомяван предварително и в разумен срок за предмета, целта и правното основание на проверките и инспекциите, за да може да окаже съдействие. За тази цел в проверките и инспекциите на място може да участват длъжностни лица на компетентните органи на Косово.
 5. По искане на органите на Косово проверките и инспекциите на място може да се извършват съвместно с Европейската комисия или OLAF.
 6. Служителите на Комисията и служителите на OLAF имат достъп до цялата информация и документация, включително до компютърните данни, относно съответните операции, които са необходими за правилното провеждане на проверките и инспекциите на място. Те могат по-специално да копират относимите документи.
 7. Когато физическото лице, правният субект или друга трета страна се противопоставят на дадена проверка или инспекция на място, органите на Косово, като действат в съответствие с правилата и разпоредбите на Косово, оказват съдействие на Европейската комисия или OLAF, за да им осигурят възможност да изпълнят задължението си за извършване на проверка или инспекция на място. Това съдействие включва вземането на подходящи предохранителни мерки съгласно законодателството на Косово, по-специално с цел защита на доказателствата.
 8. Европейската комисия или OLAF информират компетентните органи на Косово за резултатите от тези проверки и


text:
инспекции. По-конкретно, Европейската комисия или OLAF докладват във възможно най-кратък срок на компетентните органи на Косово всеки станал им известен в хода на проверката или инспекцията на място факт или съмнение във връзка с нередност.
 9. Без да се засяга прилагането на наказателно право на Косово, Европейската комисия може да налага административни мерки и санкции на юридически или физически лица от Косово, които участват в изпълнението на програма или дейност в съответствие със законодателството на Европейския съюз.
 10. За целите на правилното прилагане на настоящия член Европейската комисия или OLAF и компетентните органи на Косово редовно обменят информация и, по искане на някоя от страните по настоящото споразумение, провеждат консултации помежду си.
 11. За да се улеснят ефективното сътрудничество и обменът на информация с OLAF, Косово определя звено за контакт.
 12. Обменът на информация между Европейската комисия или OLAF и компетентните органи на Косово се извършва при надлежно спазване на изискванията за поверителност. Личните данни, включени в обмена на информация, са защитени в съответствие с приложимите правила.
 13. Компетентните органи на Косово си сътрудничат с Европейската прокуратура, за да ѝ позволят да изпълни задължението си да разследва и преследва по наказателен ред в съответствие с приложимото законодателство извършителите на престъпления и съучастниците в престъпления, засягащи финансовите интереси на Европейския съюз.
 Член 3
 Събиране на вземания и принудително изпълнение
 1. Приетите от Европейската комисия решения за налагане на парично задължение на юридически или физически лица, различни от държави, във връзка с вземания, произтичащи от програма „Хоризонт Европа“, подлежат на изпълнение в Косово. Редът на принудителното им изпълнение се прилага към решението без други формалности, освен проверка на автентичността на решението от органа на Косово, определен за тази цел от правителството на Косово. Правителството на Косово съобщава на Комисията и Съда на Европейския съюз кой е определеният орган. В съответствие с член 4 Европейската комисия има право пряко да уведомява за такива подлежащи на изпълнение решения физическите лица, пребиваващи в Косово, и правните субекти, установени в Косово. Принудителното изпълнение се извършва в съответствие с правото и процедурните правила на Косово.
 2. Съдебните решения и определенията на Съда на Европейския съюз, постановени по силата на арбитражна клауза, съдържаща се в договор или споразумение във връзка с програми, дейности, действия или проекти на Съюза, подлежат на изпълнение в Косово по същия начин, както решенията на Европейската комисия, посочени в параграф 1.
 3. Съдът на Европейския съюз е компетентен да се произнася по законосъобразността на решението на Комисията, посочено в параграф 1, и да спира неговото принудително изпълнение. Независимо от това съдилищата на Косово са компетентни да се произнасят по жалби за нередности при изпълнението.
 Член 4
 Комуникация и обмен на информация
 Институциите и органите на Европейския съюз, участващи в изпълнението на програма „Хоризонт Европа“ или в контрола над тази програма, имат право да комуникират пряко, включително чрез системи за електронен обмен, с всяко физическо лице, пребиваващо в Косово, или правен субект, установен в Косово, които получават средства от Съюза, както и с всяка пребиваваща или установена в Косово трета страна, която участва в изпълнението


text:
 15.12.2016
 BG
 Официален вестник на Европейския съюз
 L 341/74
 РЕШЕНИЕ НА СЪВМЕСТНИЯ КОМИТЕТ НА ЕИП
 No 173/2015
 oт 11 юни 2015 година
 за изменение на Протокол 31 към Споразумението за ЕИП относно сътрудничеството в специфични области извън четирите свободи [2016/2208]
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство („Споразумението за ЕИП“), и по-специално членове 86 и 98 от него,
 като има предвид, че:
 (1)
 Целесъобразно е да се разшири сътрудничеството между договарящите се страни по Споразумението за ЕИП и то да включи сътрудничество в областта на свободното движение на работници, координацията на системите за социална сигурност и мерки по отношение на мигрантите, включително мигранти от трети държави.
 (2)
 Поради това Протокол 31 към Споразумението за ЕИП следва да се измени, за да се даде възможност това разширено сътрудничество да започне от 1 януари 2015 г.,
 ПРИЕ НАСТОЯЩОТО РЕШЕНИЕ:
 Член 1
 В член 5, параграфи 5 и 13 от Протокол 31 към Споразумението за ЕИП думите „финансовата 2014 година“ се заменят с думите „финансови години 2014 и 2015“.
 Член 2
 Настоящото решение влиза в сила в деня след внасянето на последната нотификация, предвидена в член 103, параграф 1 от Споразумението за ЕИП (*1).
 Прилага се от 1 януари 2015 г.
 Член 3
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 11 юни 2015 година.
 За Съвместния комитет на ЕИП
 Председател
 Gianluca GRIPPA
 (*1) Без отбелязани конституционни изисквания.


text:
 4.8.2016
 BG
 Официален вестник на Европейския съюз
 L 211/10
 РЕШЕНИЕ НА СЪВМЕСТНИЯ КОМИТЕТ НА ЕИП
 No 79/2015
 от 30 април 2015 година
 за изменение на приложение I (Ветеринарни и фитосанитарни въпроси) към Споразумението за ЕИП [2016/1262]
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство („Споразумението за ЕИП“), и по-специално член 98 от него,
 като има предвид, че:
 (1)
 Регламент за изпълнение (ЕС) No 1114/2014 на Комисията от 21 октомври 2014 г. за изменение на Регламент (ЕО) No 2075/2005 относно установяване на специфични правила за официалния контрол на трихинели (Trichinella) в месото (1) следва да бъде включен в Споразумението за ЕИП.
 (2)
 Настоящото решение се отнася до законодателството относно ветеринарните въпроси. Законодателството относно ветеринарните въпроси не се прилага по отношение на Лихтенщайн дотогава, докато прилагането на Споразумението между Европейската общност и Конфедерация Швейцария относно търговията със селскостопански продукти включва Лихтенщайн, както е посочено в секторните адаптации на приложение I към Споразумението за ЕИП. Следователно настоящото решение не се прилага по отношение на Лихтенщайн.
 (3)
 Поради това приложение I към Споразумението за ЕИП следва да бъде съответно изменено,
 ПРИЕ НАСТОЯЩОТО РЕШЕНИЕ:
 Член 1
 В точка 54 (Регламент (ЕО) No 2075/2005 на Комисията) от част 6.2 от глава I от приложение I към Споразумението за ЕИП се добавя следното тире:
 „—
 32014 R 1114: Регламент за изпълнение (ЕС) No 1114/2014 на Комисията от 21 октомври 2014 г. (ОВ L 302, 22.10.2014 г., стр. 46).“
 Член 2
 Текстовете на Регламент за изпълнение (ЕС) No 1114/2014 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 1 май 2015 г., при условие че са внесени всички нотификации, предвидени в член 103, параграф 1 от Споразумението за ЕИП (*).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 30 април 2015 година.
 За Съвместния комитет на ЕИП
 Председател
 Gianluca GRIPPA
 (1) ОВ L 302, 22.10.2014 г., стр. 46.
 (*) Без отбелязани конституционни изисквания.


text:
 30.4.2015
 BG
 Официален вестник на Европейския съюз
 L 111/3
 ИЗМЕНЕНО СПОРАЗУМЕНИЕ
 за създаване на Генерална комисия по рибарство за Средиземно море
 Договарящите страни,
 КАТО ПРИПОМНЯТ международното право, отразено в съответните разпоредби на Конвенцията на Организацията на обединените нации по морско право от 10 декември 1982 г.,
 КАТО ПРИПОМНЯТ СЪЩО ТАКА Споразумението относно прилагането на разпоредби на Конвенцията на ООН по морско право от 10 декември 1982 г., свързани с опазването и управлението на трансгранично преминаващите и далекомигриращите рибни запаси от 4 декември 1995 г., Споразумението за насърчаване на спазването на международните мерки за опазване и управление от риболовните кораби в открито море от 24 ноември 1993 г., както и други приложими международни инструменти относно опазването и управлението на живите морски ресурси,
 КАТО ВЗЕМАТ ПРЕДВИД Кодекса за поведение за отговорно рибарство, приет на двадесет и осмото заседание на Конференцията на Организацията за прехрана и земеделие от 31 октомври 1995 г., и свързаните инструменти, приети от Конференцията на Организацията за прехрана и земеделие,
 КАТО ИМАТ ОБЩ ИНТЕРЕС ОТ развитието и правилното използване на живите морски ресурси в Средиземно и Черно море (наричани по-долу „зона на прилагане“),
 КАТО ОТЧИТАТ особеностите на отделните подрегиони в зоната на прилагане,
 ТВЪРДО РЕШЕНИ да гарантират дългосрочното опазване и устойчивото използване на живите морски ресурси и морските екосистеми в зоната на прилагане,
 КАТО ОТЧИТАТ икономическите, социалните и хранителните ползи, произтичащи от устойчивото използване на живите морски ресурси в зоната на прилагане,
 КАТО ОТЧИТАТ СЪЩО ТАКА, че съгласно международното право се изисква държавите да си сътрудничат в опазването и управлението на живите морски ресурси и в защитата на техните екосистеми,
 КАТО ПОТВЪРЖДАВАТ, че отговорната аквакултура намалява стреса върху живите морски ресурси и играе важна роля за насърчаването и по-доброто използване на живите водни ресурси, включително за продоволствената сигурност,
 КАТО ОСЪЗНАВАТ необходимостта да се избягва неблагоприятното въздействие върху морската среда, да се съхрани биоразнообразието и да се сведе до минимум рискът от дългосрочни или необратими последици от използването и експлоатацията на живите морски ресурси,
 КАТО НЕ ЗАБРАВЯТ, че ефективното опазване и управление трябва да се основава на най-добрата налична научна информация и на прилагането на подхода на предпазливост,
 КАТО СЪЗНАВАТ значението на крайбрежните рибарски общности и необходимостта от участие на рибарите и съответните професионални организации и организации на гражданското общество в процесите на вземане на решения,
 ТВЪРДО РЕШЕНИ да си сътрудничат ефективно и да предприемат действия за предотвратяване, възпиране и премахване на незаконния, недеклариран и нерегулиран риболов,
 КАТО ОТЧИТАТ специалните потребности на развиващите се държави да им бъде оказана помощ, за да участват ефективно в опазването, управлението и отглеждането на живите морски ресурси,
 УБЕДЕНИ, че опазването и устойчивото използване на живите морски ресурси в зоната на прилагане, както и защитата на морските екосистеми, в които се намират тези ресурси, играят първостепенна роля в контекста на синия растеж и устойчивото развитие,
 КАТО ПРИЗНАВАТ необходимостта да бъде създадена за тези цели Генерална комисия по рибарство за Средиземно море (с акроним „GFCM“) в рамките на Организацията за прехрана и земеделие съгласно член XIV от нейния учредителен акт,
 СЕ СПОРАЗУМЯХА ЗА СЛЕДНОТО:
 Член


text:
1
 (Употреба на пониятията)
 За целите на настоящото споразумение:
 а)
 „Конвенцията от 1982 г.“ означава Конвенцията на Организацията на обединените нации по морско право от 10 декември 1982 г.;
 б)
 „Споразумението от 1995 г.“ означава Споразумението за прилагане на разпоредби на Конвенцията на Организацията на обединените нации по морско право от 10 декември 1982 г., свързани с опазването и управлението на трансгранично преминаващите и далекомигриращите рибни запаси от 4 декември 1995 г.;
 в)
 „аквакултура“ означава отглеждането на живи водни ресурси;
 г)
 „договаряща страна“ означава всяка държава и регионална организация за икономическа интеграция, влизаща в състава на Комисията съгласно член 4;
 д)
 „сътрудничеща страна, която не е договаряща страна“ означава член или асоцииран член на Организацията, както и държави, които не са членове на Организацията, но са членове на Организацията на обединените нации или на някоя от специализираните ѝ агенции, не са официално свързани като договаряща страна с Комисията и спазват мерките, посочени в член 8, буква б);
 е)
 „риболов“ означава търсене, привличане, откриване, улавяне, изваждане или събиране на живи морски ресурси или всяка дейност, за която може с основание да се очаква да доведе до привличане, откриване, улавяне, изваждане или събиране на живи морски ресурси;
 ж)
 „риболовен капацитет“ означава максималното количество риба, което може да бъде уловено в една риболовна зона или от отделна риболовна единица (напр. рибар, общност, кораб или флот) за определен период от време (напр. сезон, година), като се има предвид биомасата и възрастовата структура на рибния запас и текущото равнище на технологията, без регулирани ограничения на улова и при пълно използване на наличните средства;
 з)
 „риболовно усилие“ означава количеството риболовни уреди от даден вид, използвани в риболовните зони за определена единица от време (напр. часове на тралиране дневно, брой на поставените куки дневно или брой изтегляния на крайбрежен гриб дневно). Когато се използват два или повече видове уреди, съответните усилия трябва да бъдат коригирани спрямо определен стандартен вид, преди да бъдат сумирани;
 и)
 „свързани с риболов дейности“ означава всяка операция за подпомагане или подготовка за риболовни дейности, включително разтоварването на суша, опаковането, преработването, трансбордирането или транспортирането на риба, както и снабдяването с персонал, гориво, уреди и други провизии;
 й)
 „незаконен, недеклариран и нерегулиран риболов“ означава дейностите, определени в параграф 3 от Международния план за действие на ФАО от 2001 г. за предотвратяване, възпиране и премахване на незаконния, недеклариран и нерегулиран риболов;
 к)
 „максимален устойчив улов“ означава най-големият теоретичен улов при запазване на равновесието, който може да се лови постоянно (като средна величина) от даден запас при съществуващите (средни) екологични условия, без това да влияе на процеса на възпроизводство;
 л)
 „трансгранично преминаващи запаси“ означава запаси, които се срещат както в изключителните икономически зони, така и в зоните извън тях в съседство с изключителните икономически зони;
 м)
 „кораб“ означава всеки плавателен съд, кораб от друг вид или лодка, използван, оборудван или предназначен да бъде използван за риболов и свързани с риболов дейности.
 Член 2
 (Цел)
 1. С настоящото договарящите страни създават в рамките на учредителния акт на Организацията за прехрана и земеделие (наричана по-долу „Организацията“) Комисия, наречена Генерална


text:
комисия по рибарство за Средиземно море (наричана по-долу„Комисията“), с цел да упражнява функциите и да изпълнява задълженията, посочени в настоящото споразумение.
 2. Целта на Споразумението е да се гарантира опазването и устойчивото използване на живите морски ресурси на биологично, социално, икономическо и екологично равнище, както и устойчивото развитие на аквакултурата в зоната на прилагане.
 3. Седалището на Комисията е в Рим, Италия.
 Член 3
 (Зона на прилагане)
 1. Географската зона на прилагане на настоящото споразумение обхваща всички морски води на Средиземно море и Черно море.
 2. Нищо в настоящото споразумение, нито някакъв акт или дейност, извършени в изпълнение на настоящото споразумение, не представляват признаване на претенциите или позициите на която и да е договаряща страна по отношение на правния статус и обхвата на водите и зоните от която и да е такава договаряща страна.
 Член 4
 (Членство)
 1. Членството в Комисията е открито за членове и асоциирани членове на Организацията, както и държави, които не са членове на Организацията, но са част от Организацията на обединените нации, на която и да е от специализираните ѝ агенции,
 а)
 които са:
 i)
 крайбрежни държави или асоциирани членове, разположени изцяло или отчасти в зоната на прилагане;
 ii)
 държави или асоциирани членове, чиито кораби осъществяват или възнамеряват да осъществяват риболов в зоната на прилагане по отношение на запаси, обхванати от настоящото споразумение; или
 iii)
 регионални организации за икономическа интеграция, в които членува всяка държава, посочена в подточки i) или ii) по-горе, и на които тази държава е прехвърлила компетентност по въпросите, попадащи в обхвата на настоящото споразумение;
 б)
 и които приемат настоящото споразумение в съответствие с разпоредбите на член 23 по-долу.
 2. За целите на настоящото споразумение изразът „чиито кораби“ във връзка с договаряща страна, която е регионална организация за икономическа интеграция, означава корабите на държава — членка на тази договаряща страна, която е регионална организация за икономическа интеграция.
 Член 5
 (Общи принципи)
 При изпълнението на целта на настоящото споразумение Комисията:
 а)
 приема препоръки относно мерки за опазване и управление, насочени към гарантиране на дългосрочната устойчивост на риболовните дейности с цел опазване на живите морски ресурси, икономическата и социалната жизнеспособност на рибарството и аквакултурата; при приемането на такива препоръки Комисията обръща специално внимание на мерките за предотвратяване на прекомерния улов и за свеждане до минимум на изхвърлянията на улов. Комисията обръща специално внимание и на потенциалното въздействие върху дребномащабния риболов и местните общности;
 б)
 формулира в съответствие с член 8, буква б) подходящи мерки въз основа на най-добрите налични научни становища, като отчита съответните екологични, икономически и социални фактори;
 в)
 прилага подхода на предпазливост в съответствие със Споразумението от 1995 г. и приетия от ФАО Кодекс за поведение за отговорно рибарство;
 г)
 счита аквакултурата, включително основаното на отглеждане рибарство, за средство за насърчаване на диверсификацията на доходите и хранителния режим, като по този начин гарантира отговорно използване на живите морски ресурси, опазване на генетичното разнообразие и свеждане до минимум на неблагоприятното въздействие върху околната среда и местните общности;
 д)
 поощрява, когато е необходимо, подрегионален подход към управлението на рибарството и развитието на аквакултурата с


text:
оглед по-добро съобразяване с особеностите на Средиземно и Черно море;
 е)
 предприема подходящи мерки, за да гарантира спазване на направените от нея препоръки за възпиране и премахване на дейностите, свързани с незаконен, недеклариран и нерегулиран риболов;
 ж)
 насърчава прозрачността в процесите на вземане на решения от нейна страна и в останалите дейности; и
 з)
 осъществява всякакви други дейности, които може да са необходими на Комисията, за да постигне своите принципи, определени по-горе.
 Член 6
 (Комисия)
 1. Всяка договаряща страна се представлява на заседанията на Комисията от един делегат, който може да бъде придружаван от заместник и от експерти и съветници. Участието в срещите на Комисията на заместници, експерти и съветници не дава право на глас, освен в случай на заместник, който участва на мястото на делегат по време на неговото отсъствие.
 2. При спазване на параграф 3 всяка договаряща страна има право на един глас. Решенията на Комисията се вземат с мнозинство от подадените гласове, освен ако в настоящото споразумение е предвидено друго. Мнозинство от общия брой на членовете на Комисията образува кворум.
 3. Регионална организация за икономическа интеграция, която е договаряща страна в Комисията, има право да гласува на всяко заседание на Комисията или на помощен орган на Комисията с брой гласове, който е равен на броя на нейните държави членки, имащи право да гласуват на такова заседание.
 4. Регионална организация за икономическа интеграция, която е договаряща страна в Комисията, упражнява членските си права, като се редува със своите държави членки, които са договарящи страни в Комисията, в областите на съответната им компетентност. Всеки път, когато регионална организация за икономическа интеграция, която е договаряща страна в Комисията, упражнява правото си на глас, нейните държави членки не упражняват своето право на глас, и обратното.
 5. Всяка договаряща страна в Комисията може да поиска от регионална организация за икономическа интеграция, която е договаряща страна в Комисията, или от нейните държави членки, които са договарящи страни в Комисията, да посочат кой измежду регионалната организация за икономическа интеграция, която е договаряща страна, и нейните държави членки има компетентност по даден въпрос. Исканата информация се предоставя от регионалната организация за икономическа интеграция или от съответните държави членки.
 6. Преди всяко заседание на Комисията или на помощен орган на Комисията регионалната организация за икономическа интеграция, която е договаряща страна в Комисията, или нейните държави членки, които са договарящи страни в Комисията, посочват кой измежду регионалната организация за икономическа интеграция и нейните държави членки има компетентност по даден въпрос, който ще бъде разгледан на заседанието, и кой измежду регионалната организация за икономическа интеграция и нейните държави членки ще упражни правото на глас по дадена точка от дневния ред. Нищо в настоящия параграф не препятства дадена регионална организация за икономическа интеграция, която е договаряща страна в Комисията, или нейните държави членки, които са договарящи страни в Комисията, да направят една декларация за целите на настоящия параграф, която остава в сила по въпросите и точките от дневния ред, подлежащи на разглеждане по време на всички следващи заседания, освен в случаите на изключения или изменения, за които се съобщава


text:
преди всяко отделно заседание.
 7. Когато дадена точка от дневния ред обхваща както въпроси, по отношение на които компетентността е била прехвърлена на регионалната организация за икономическа интеграция, така и въпроси, които са от компетентността на нейните държави членки, в разискванията могат да участват както регионалната организация за икономическа интеграция, така и нейните държави членки. В такива случаи при вземането на решения на заседанието се взема предвид само гласуването на договарящата страна, която има право на глас.
 8. За целите на определяне на кворума на всяко заседание на Комисията, делегацията на дадена регионална организация за икономическа интеграция, която е договаряща страна в Комисията, се взема предвид само ако има право на глас по време на заседанието, за което се търси постигането на кворум.
 9. По отношение на честотата, продължителността и насрочването на заседанията и на други срещи и дейности, провеждани под егидата на Комисията, се прилага принципът на разходната ефективност.
 Член 7
 (Бюро)
 С мнозинство от две трети Комисията избира председател и двама заместник-председатели. Тримата съставляват бюрото на Комисията, което действа в съответствие с мандата, посочен в процедурния правилник.
 Член 8
 (Функции на Комисията)
 В съответствие със своите цели и общи принципи Комисията изпълнява следните функции:
 а)
 редовно следи и оценява състоянието на живите морски ресурси;
 б)
 формулира и препоръчва в съответствие с разпоредбите на член 13 подходящи мерки, в това число:
 i)
 за опазване и управление на живите морски ресурси, намиращи се в зоната на прилагане;
 ii)
 за свеждане до минимум на въздействието от риболовните дейности върху живите морски ресурси и техните екосистеми;
 iii)
 за приемане на многогодишни планове за управление, прилагани във всички съответни подрегиони въз основа на екосистемен подход към рибарството с цел да се гарантира поддържането на запасите над нивата, позволяващи максимален устойчив улов, и съобразени с вече предприетите на национално равнище действия;
 iv)
 за установяване на зони с ограничения за риболов с цел защита на уязвимите морски екосистеми, включително, но не само, зони за отглеждане и хвърляне на хайвер, в добавка или като допълнение към подобни мерки, които евентуално вече са включени в плановете за управление;
 v)
 за гарантиране, ако е възможно — по електронен път, на събирането, предоставянето, проверката, съхраняването и разпространението на данни и информация съобразно съответните политики и изисквания за поверителност на данните;
 vi)
 за предприемане на действия за предотвратяване, възпиране и премахване на незаконния, недеклариран и нерегулиран риболов, включително механизми за ефективен мониторинг, контрол и надзор;
 vii)
 за справяне със случаи на нарушения, включително чрез подходяща система от мерки. Тази система от мерки и начинът на прилагането им се определят от Комисията в нейния процедурен правилник;
 в)
 насърчава устойчивото развитие на аквакултурата;
 г)
 извършва редовен преглед на социално-икономическите аспекти на риболовната промишленост, включително чрез получаване и оценяване на икономически и други данни и информация, които са от значение за работата на Комисията;
 д)
 насърчава развитието на институционалния капацитет и човешките ресурси, по-специално чрез образование, обучение и професионални дейности в областите на компетентност на Комисията;
 е)
 подобрява комуникацията и консултациите с гражданското общество, заинтересовано от въпросите на аквакултурата и рибарството;
 ж)
 насърчава,


text:
дава препоръки, координира и, предприема научноизследователски и развойни дейности, включително проекти за сътрудничество в областта на рибарството и защитата на живите морски ресурси;
 з)
 приема и изменя с мнозинство от две трети от членовете си своя процедурен правилник и финансовия си правилник и други вътрешни административни правилници, необходими за изпълнение на своите функции;
 и)
 одобрява бюджета си и работната си програма и изпълнява всички други функции, които може да са необходими за постигане на целта на настоящото споразумение.
 Член 9
 (Помощни органи на Комисията)
 1. При необходимост Комисията може да създава временни, специални или постоянни помощни органи, които да проучват и докладват по въпроси, свързани с целите на Комисията, както и работни групи, които да проучват и дават препоръки по конкретни технически проблеми. Мандатът на създадените помощни органи се определя в процедурния правилник, като се взема предвид необходимостта от подрегионален подход. Комисията може да създава също специални механизми за Черноморския регион, целящи да гарантират пълното участие на всички крайбрежни държави — в съответствие със статуса им в рамките на Комисията — в решенията, свързани с управлението на рибарството.
 2. Помощните органи и работните групи, посочени в параграф 1 по-горе, се свикват от председателя на Комисията по време и на място, определени от председателя след консултация с генералния директор на Организацията, когато е целесъобразно.
 3. Създаването от Комисията на помощните органи и работните групи, посочени в параграф 1 по-горе, се извършва в зависимост от наличието на необходимите средства, като преди вземането на решения, свързани с разходи, Комисията получава от изпълнителния секретар доклад относно административните и финансовите последици.
 4. Всяка договаряща страна има право да назначи по един представител във всички помощни органи и работни групи, като по време на заседанията той може да бъде придружаван от заместници, експерти и съветници.
 5. Договарящите страни предоставят наличната информация във връзка с функционирането на всеки помощен орган и работна група, така че да могат да изпълняват задълженията си.
 Член 10
 (Секретариат)
 1. Секретариатът се състои от изпълнителния секретар и персонала, зачислен към Комисията. Изпълнителният секретар и персоналът на Секретариата се назначават и ръководят в съответствие с реда, условията и процедурите, определени в административния наръчник, правилника за персонала и условията за работа на персонала на Организацията, които обичайно се прилагат по отношение на другите служители на Организацията.
 2. Изпълнителният секретар на Комисията се назначава от генералния директор с одобрението на Комисията или, в случай на назначаване между редовните заседания на Комисията, с одобрението на договарящите страни.
 3. Изпълнителният секретар отговаря за наблюдение на изпълнението на политиките и дейностите на Комисията и докладва за това на Комисията в съответствие с мандата, определен в процедурния правилник. При необходимост изпълнителният секретар действа като изпълнителен секретар и на други помощни органи, създадени от Комисията.
 Член 11
 (Финансови правила)
 1. На всяко редовно заседание Комисията приема свой автономен бюджет за три години, който може да се преразглежда на годишна база по време на редовните заседания. Бюджетът се приема с консенсус от договарящите страни в Комисията, при условие обаче, че ако след всички положени усилия не може да се постигне консенсус


text:
в хода на същото заседание, въпросът ще бъде подложен на гласуване и бюджетът се приема с мнозинство от две трети от договарящите страни в Комисията.
 2. Всека договаряща страна се задължава да внася ежегодно своя дял от автономния бюджет въз основа на нивото на вноските, определено в съответствие със схема, която Комисията приема или изменя с консенсус. Схемата се определя във финансовия правилник.
 3. От всяка държава, която не е член на Организацията, но е станала договаряща страна, се изисква да направи финансова вноска по отношение на разходите, направени от Организацията във връзка с дейностите на Комисията, както Комисията определи.
 4. Вноските се плащат в свободно конвертируема валута, освен ако е определено друго от Комисията със съгласието на генералния директор на Организацията.
 5. Комисията може да приема дарения и други форми на подпомагане от организации, физически лица и други източници за цели, които са свързани с изпълнението на някоя от функциите ѝ. Комисията може също така да приема доброволни вноски изобщо или във връзка с конкретни проекти или дейности на Комисията, които се изпълняват от Секретариата. Получаваните доброволни вноски, дарения и други форми на подпомагане се плащат в доверителен фонд, който се създава и управлява от Организацията в съответствие с финансовия правилник и правилника на Организацията.
 6. Договаряща страна, която е в забава при изплащането на финансовите си вноски на Комисията, няма право на глас в Комисията, ако сумата на забавените вноски е равна или по-голяма от сумата на вноските, дължими от договарящата страна за предходните две календарни години. Въпреки това Комисията може да разреши на такава договаряща страна да гласува, ако счете, че неплащането е било причинено от условия, които са извън контрола на договарящата страна, но в никакъв случай не удължава действието на правото на глас за срок, по-дълъг от две календарни години.
 Член 12
 (Разходи)
 1. Разходите на Секретариата, включително за публикации и комуникации, и разходите, направени от председателя и заместник-председателите на Комисията при изпълнение на техните задължения от името на Комисията между две заседания на Комисията, се определят и заплащат от бюджета на Комисията.
 2. Разходите за научноизследователски и развойни проекти, предприети от отделни договарящи страни, независимо дали самостоятелно или по препоръка на Комисията, се определят и заплащат от съответните договарящи страни.
 3. Разходите, направени във връзка с предприети научноизследователски или развойни проекти за сътрудничество, освен ако средствата за тях се осигуряват от други източници, се определят и заплащат от договарящите страни във вид и съотношение, съгласувани между договарящите страни.
 4. Разходите на експертите, поканени да присъстват на заседания на Комисията и нейните помощни органи в качеството си на частни лица, се поемат от бюджета на Комисията.
 5. Разходите на Комисията се изплащат от нейния автономен бюджет, с изключение на разходите, свързани с човешките и материалните ресурси, които могат да бъдат предоставени на разположение от Организацията. Разходите, които се поемат от Организацията, се определят и изплащат в рамките на двугодишния бюджет, който се изготвя от генералния директор и се одобрява от Конференцията на Организацията в съответствие с финансовия правилник и правилника на Организацията.
 6. Разходите, направени


text:
от делегатите, техните заместници, експерти и съветници, когато присъстват като правителствени представители на заседания на Комисията и нейните спомагателни органи, както и разходите, направени от наблюдателите по време на заседанията, се поемат от съответните правителства или организации. Предвид специалните изисквания на договарящите страни, които са развиващи се държави, в съответствие с член 17 и при наличие на средства разходите могат да бъдат поети от бюджета на Комисията.
 Член 13
 (Вземане на решения)
 1. Препоръките, посочени в член 8, буква б), се приемат с мнозинство от две трети от договарящите страни в Комисията, които присъстват и гласуват. Текстът на тези препоръки се съобщава от изпълнителния секретар на всяка договаряща страна, сътрудничеща страна, която не е договаряща страна, и съответната страна, която не е договаряща страна.
 2. При спазване на разпоредбите на настоящия член договарящите страни в Комисията се задължават да изпълняват всички препоръки, приети съгласно член 8, буква б), считано от определената от Комисията дата, която не е преди изтичането на срока за подаване на възражения, предвиден в настоящия член.
 3. В сто и двадесетдневен срок от датата на нотифициране на дадена препоръка всяка договаряща страна в Комисията може да направи възражение срещу препоръката и в този случай не е длъжна да изпълни тази препоръка. Възражението следва да включва писмено обяснение на основанията за възражението и, когато е целесъобразно, предложения за алтернативни мерки. В случай че в рамките на сто и двадесетдневния срок бъде подадено възражение, всяка друга договаряща страна може по същия начин да подаде възражение по всяко време в рамките на допълнителен период от шестдесет дни. Договарящата страна може също така да оттегли по всяко време възражението си и да изпълни препоръката.
 4. Ако срещу дадена препоръка са възразили повече от една трета от договарящите страни в Комисията, останалите договарящи страни незабавно се освобождават от задължението да изпълнят тази препоръка; независимо от това някои от тях или всички те могат да се споразумеят да я изпълнят.
 5. Изпълнителният секретар незабавно уведомява всяка договаряща страна веднага след получаването на всяко възражение или оттегляне на възражение.
 6. При извънредни обстоятелства, по искане на договаряща страна и при условията, определени от изпълнителния секретар след консултации с председателя, ако неотложен въпрос изисква договарящите страни да вземат решения между заседанията на Комисията, могат да се използват всякакви бързи средства за комуникация, включително електронни средства за комуникация, за вземането на решения само по процедурни и административни въпроси на Комисията, включително на всеки от нейните помощни органи, с изключение на въпросите, свързани с тълкуването и приемането на изменения на Споразумението или на нейния процедурен правилник.
 Член 14
 (Задължения, свързани с изпълнението на решенията от договарящите страни)
 1. При спазване на разпоредбите на настоящия член договарящите страни в Комисията се задължават да изпълняват всички препоръки, направени от Комисията съгласно член 8, буква б), считано от определената от Комисията дата, която не е преди изтичането на срока за подаване на възражения, предвиден в член 13.
 2. Всяка договаряща страна въвежда, както е целесъобразно, приетите препоръки в националните си законови и подзаконови актове или подходящите правни инструменти на регионалната


text:
организация за икономическа интеграция. Договарящите страни докладват ежегодно на Комисията, като посочват как са приложили и/или въвели препоръките, включително предоставят съответните законодателни документи във връзка с тези препоръки съгласно изискванията на Комисията, както и информация относно мониторинга и контрола на своя сектор на рибарството. Комисията използва тази информация, за да прецени дали препоръките се прилагат по еднакъв начин.
 3. Всяка договаряща страна предприема мерки и оказва сътрудничество, за да гарантира изпълнение на задълженията си като държава на знамето и пристанищна държава в съответствие с приложимите международни инструменти, по които е страна, и с приетите от Комисията препоръки.
 4. Чрез процедура, водеща до установяване на случаите на нарушения, Комисията решава случаите с договарящи страни, които не спазват приетите от нея препоръки, с цел справяне със случаите на нарушения.
 5. Чрез процедурния си правилник Комисията определя подходящи мерки, които тя може да предприеме при установяване на продължително и необосновано нарушение на препоръките ѝ от договарящите страни.
 Член 15
 (Наблюдатели)
 1. В съответствие с правилника на Организацията Комисията може да покани или, по тяхно искане, да допусне като наблюдатели регионални или международни правителствени организации, както и регионални, международни или други неправителствени организации, включително от частния сектор, които имат общи интереси и цели с тези на Комисията или чиито дейности са от значение за работата на Комисията или помощните ѝ органи.
 2. Всеки член или асоцииран член на Организацията, който не е договаряща страна, може да бъде поканен по негово искане като наблюдател на заседанията на Комисията и помощните ѝ органи. Той може да внася меморандуми и да участва без право на глас в разискванията.
 Член 16
 (Сътрудничество с други организации и институции)
 1. Комисията си сътрудничи с други международни организации и институции по въпроси от общ интерес.
 2. Комисията се стреми към създаването на подходящи договорености за консултации, сътрудничество и съвместна работа с други съответни организации и институции, включително сключването на меморандуми за разбирателство и споразумения за партньорство.
 Член 17
 (Отчитане на специалните изисквания на договарящите страни, които са развиващи се държави)
 1. В съответствие с приложимите разпоредби на Споразумението от 1995 г. Комисията отчита в пълна степен специалните изисквания на договарящите страни по настоящото споразумение, които са развиващи се държави.
 2. Договарящите страни могат да си сътрудничат пряко или чрез Комисията за целите, изложени в настоящото споразумение, и да предоставят помощ за установените нужди.
 Член 18
 (Страни, които не са договарящи страни)
 1. Комисията може да покани чрез Секретариата страни, които не са договарящи страни и чиито кораби извършват риболов в зоната на прилагане, по-специално крайбрежни държави, да сътрудничат в пълна степен при прилагането на нейните препоръки, включително като станат сътрудничещи страни, които не са договарящи страни. Комисията може да приема с консенсус на своите договарящи страни всяко заявление за предоставяне на статус на сътрудничеща страна, която не е договаряща страна, при условие обаче, че ако след всички положени усилия не може да се постигне консенсус, въпросът ще бъде подложен на гласуване и статусът на сътрудничеща страна, която не е договаряща страна, се предоставя с мнозинство от две трети от договарящите страни


text:
в Комисията.
 2. Чрез Секретариата Комисията обменя информация относно корабите, извършващи риболов или свързани с риболов дейности в зоната на Споразумението и плаващи под знамето на страни, които не са договарящи страни по настоящото споразумение, и установява и решава, в зависимост от случая, включително чрез прилагането на съгласувани с международното право и определени в процедурния правилник санкции, случаите на дейности с неблагоприятно въздействие върху постигането на целта на Споразумението, извършвани от страни, които не са договарящи страни. Санкциите могат да включват недискриминационни мерки, свързани с пазара.
 3. Комисията предприема мерки, съгласувани с международното право и с настоящото споразумение, за възпиране на дейностите на такива кораби, които намаляват ефективността на приложимите препоръки, и редовно докладва за всички предприети мерки в отговор на риболова или свързаните с риболов дейности, извършвани в зоната на Споразумението от страни, които не са договарящи страни.
 4. Комисията обръща внимание на всички страни, които не са договарящи страни, върху всяка дейност, която според някоя от договарящите страни оказва отрицателно въздействие върху постигането на целта на Споразумението.
 Член 19
 (Уреждане на спорове относно тълкуването и прилагането на Споразумението)
 1. В случай на спор между две или повече договарящи страни относно тълкуването или прилагането на настоящото споразумение засегнатите страни се консултират помежду си с цел намиране на решение чрез преговори, медиация, разследване или други мирни средства по техен избор.
 2. Ако засегнатите страни не могат да постигнат съгласие в съответствие с член 19, параграф 1, те могат съвместно да отнесат въпроса до комитет, съставен от председателя на Комисията и по един представител, определен от всяка от страните по спора. Въпреки че нямат обвързващ характер, констатациите на този комитет представляват основа за ново разглеждане от засегнатите договарящи страни на въпроса, който е в основата на спора.
 3. Всички спорове относно тълкуването или прилагането на настоящото споразумение, които не са решени по член 19, параграф 1 и член 19, параграф 2, могат, със съгласието на всички страни по спора във всеки отделен случай, да бъдат отнесени за уреждане от арбитраж. Резултатите от арбитражното производство са задължителни за страните.
 4. В случаите, когато спорът е отнесен до арбитраж, арбитражният съд се конституира съгласно приложението към настоящото споразумение. Приложението е неразделна част от настоящото споразумение.
 Член 20
 (Връзка c други споразумения)
 Всяко позоваване в настоящото споразумение на Конвенцията от 1982 г. или на други международни споразумения не засяга позицията на която и да е държава по отношение на подписването, ратификацията или присъединяването към Конвенцията от 1982 г. или по отношение на други споразумения, нито правата, юрисдикцията и задълженията на договарящите страни по Конвенцията от 1982 г. или Споразумението от 1995 г.
 Член 21
 (Официални езици на Комисията)
 Официални езици на Комисията са тези официални езици на Организацията, които Комисията сама определи. Делегациите могат да използват всеки от тези езици по време на заседанията и в своите доклади и комуникации. Използването на официални езици за симултанен превод и за писмен превод на документи по време на задължителните заседания на Комисията се определя в процедурния правилник.
 Член 22
 (Изменения)
 1. Комисията може да изменя настоящото


text:
споразумение с мнозинство от две трети от всички договарящи страни. При спазване на параграф 2 по-долу измененията влизат в сила от датата на приемането им от Комисията.
 2. Измененията, които пораждат нови задължения за договарящите страни, влизат в сила след приемането им от две трети от договарящите страни, а по отношение на всяка договаряща страна — само при приемането им от тази договаряща страна. Документите за приемане на измененията, които пораждат нови задължения, се депозират при генералния директор на Организацията, който информира всички нейни членове, както и генералния секретар на Организацията на обединените нации, за получаването на документ за приемане и за влизането в сила на такива изменения. Правата и задълженията на всяка договаряща страна, която не е приела изменение, включващо допълнителни задължения, продължават да се уреждат от разпоредбите на настоящото споразумение в редакцията им отпреди изменението.
 3. Измененията на настоящото споразумение се докладват на Съвета на Организацията, който има правомощието да не допусне всяко изменение, което счита за несъвместимо с целите и задачите на Организацията или с разпоредбите на нейния учредителен акт. Ако Съветът на Организацията смята за необходимо, той може да препрати изменението до Конференцията на Организацията, която има същите правомощия.
 Член 23
 (Приемане)
 1. Настоящото споразумение е открито за приемане от членове и асоциирани членове на Организацията.
 2. С мнозинство от две трети от членовете си Комисията може да приеме за членове други държави, които са членове на Организацията на обединените нации, на някоя от специализираните ѝ агенции или на Международната агенция за атомна енергия и които са подали заявление за членство и оформена във вид на официален документ декларация, че приемат настоящото споразумение такова, каквото е в сила към момента на приемането им за членове.
 3. Участието в дейностите на Комисията от страна на договарящи страни, които не са членове или асоциирани членове на Организацията, зависи от поемането на пропорционален дял от разходите на Секретариата, какъвто бъде определен съобразно съответните разпоредби на финансовия правилник и правилника на Организацията.
 4. Приемането на настоящото споразумение от всеки член или асоцииран член на Организацията се извършва чрез депозиране на документ за приемане при генералния директор на Организацията и поражда действие при получаването на такъв документ от генералния директор.
 5. Приемането на настоящото споразумение от страни, които не са членове на Организацията, се извършва чрез депозиране на документ за приемане при генералния директор на Организацията. Членството поражда действие на датата, на която Комисията одобри заявлението за членство в съответствие с разпоредбите на параграф 2 от настоящия член.
 6. Генералният директор на Организацията информира всички договарящи страни в Комисията, всички членове на Организацията, както и генералния секретар на Организацията на обединените нации за всяко приемане, което е породило действие.
 7. Приемането на настоящото споразумение от страни, които не са договарящи страни, може да бъде предмет на резерви, които пораждат действие само при одобрение от две трети от договарящите страни. За договарящите страни, чиито съответни компетентни органи не са отговорили в тримесечен срок от датата на нотифицирането им, се счита, че са приели въпросната резерва. При липса на такова одобрение държавата или


text:
регионалната организация за икономическа интеграция, която формулира резервата, не става страна по настоящото споразумение. Генералният директор на Организацията уведомява незабавно всички договарящи страни за всички резерви.
 Член 24
 (Влизане в сила)
 Настоящото споразумение влиза в сила от датата на получаване на петия документ за приемане.
 Член 25
 (Резерви)
 1. Приемането на настоящото споразумение може да бъде предмет на резерви, които не са несъвместими с целите на Споразумението и се правят в съответствие с общите норми на международното публично право, отразени в разпоредбите на част II, раздел 2 от Виенската конвенция за правото на договорите от 1969 г.
 2. Комисията редовно извършва оценка дали дадена резерва може да създаде проблеми с нарушение на препоръките, приети съгласно член 8, буква б), и може да обмисли подходящи мерки, както е предвидено в процедурния ѝ правилник.
 Член 26
 (Оттегляне)
 1. Всяка договаряща страна може да се оттегли от настоящото споразумение по всяко време след изтичането на две години от датата, на която Споразумението е влязло в сила по отношение на тази договаряща страна, като писмено уведоми за оттеглянето генералния директор на Организацията, който незабавно информира за него всички договарящи страни и членовете на Организацията. Уведомлението за оттегляне поражда действие три месеца след датата на получаването му от генералния директор на Организацията.
 2. Договаряща страна може да уведоми за оттеглянето на една или повече територии, за чиито международни отношения отговаря. Когато договаряща страна прави уведомление за собственото си оттегляне от Комисията, тя посочва за коя територия или територии се отнася оттеглянето. При липсата на такава декларация се счита, че оттеглянето се отнася за всички територии, за чиито международни отношения отговаря договарящата страна, с изключение на асоциираните членове.
 3. Всяка договаряща страна, която прави уведомление за оттегляне от Организацията, се счита за едновременно оттеглила се и от Комисията, като се счита, че това оттегляне се отнася за всички територии, за чиито международни отношения отговаря съответната договаряща страна, но не се счита, че такова оттегляне се отнася за асоциираните членове.
 Член 27
 (Прекратяване)
 Настоящото споразумение се прекратява автоматично, когато в резултат на оттегляния броят на договарящите страни спадне под пет, освен ако останалите договарящи страни единодушно решат друго.
 Член 28
 (Заверка и регистрация)
 Текстът на настоящото споразумение първоначално бе съставен в Рим на двадесет и четвърти септември хиляда деветстотин четиридесет и девета година на френски език.
 По два еднообразни екземпляра от настоящото споразумение и от всички изменения на настоящото споразумение на английски, арабски, испански и френски език се заверяват от председателя на Комисията и от генералния директор на Организацията. По един от тези екземпляри се депозира в архивите на Организацията. Вторият от тези екземпляри се предава на генералния секретар на Организацията на обединените нации за регистрация. Освен това генералният директор заверява преписи на настоящото споразумение и предава по един препис на всеки член на Организацията и на страни, които не са членове на Организацията, но които са или могат да станат договарящи страни по настоящото споразумение.
 ПРИЛОЖЕНИЕ ОТНОСНО АРБИТРАЖА
 1.
 Арбитражният съд, посочен в член 19, параграф 4, се състои от трима арбитри, които се определят, както


text:
следва:
 а)
 договарящата страна, която започва производството, съобщава името на един арбитър на другата договаряща страна, която на свой ред в срок от четиридесет дни след това уведомление съобщава името на втория арбитър. При спорове между повече от две договарящи страни страните по спора, които имат еднакъв интерес, определят общо един арбитър по взаимно съгласие. В срок от шестдесет дни след определянето на втория арбитър договарящите страни определят третия арбитър, който не е гражданин на нито една от договарящите страни и чиято националност е различна от тази на всеки от първите двама арбитри. Третият арбитър председателства съда;
 б)
 ако вторият арбитър не бъде определен в предвидения срок или ако договарящите страни не постигнат съгласие за определянето на третия арбитър в предвидения срок, последният се определя, по искане на една от договарящите страни, от Генералния секретар на Организацията в срок от два месеца от датата на получаване на искането.
 2.
 Арбитражният съд решава къде ще се намира седалището му и приема свой процедурен правилник.
 3.
 Арбитражният съд взема решенията си в съответствие с разпоредбите на настоящото споразумение и с международното право.
 4.
 Решението на арбитражния съд се взема с мнозинство от членовете му, които нямат право да се въздържат от гласуване.
 5.
 Всяка договаряща страна, която не е страна по спора, може да встъпи в производството със съгласието на арбитражния съд.
 6.
 Решението на арбитражния съд е окончателно и задължително за договарящите страни по спора и за всяка договаряща страна, която встъпи в производството, и се изпълнява незабавно. По искане на една от договарящите страни по спора или на встъпила договаряща страна арбитражният съд тълкува решението.
 7.
 Разходите на съда, включително възнаграждението на членовете му, се поемат поравно от договарящите страни по спора, освен ако арбитражният съд реши друго поради особени обстоятелства по делото.


text:
 Важна правна забележка
 |
 22006A0606(01)
 Официален вестник n° L 151 , 06/06/2006 стр. 0003 - 0007
 20060606Споразумение за партньорствомежду Европейската общност и Федерални щати Микронезия за риболов във води на Федерални щати МикронезияЕВРОПЕЙСКАТА ОБЩНОСТ,наричана по-долу "Общността", иПРАВИТЕЛСТВОТО НА ФЕДЕРАЛНИ ЩАТИ МИКРОНЕЗИЯ,наричани по-долу ФЩМ;наричани събирателно оттук нататък "страните",КАТО ИМАТ ПРЕДВИД тясното сътрудничество и топлите отношения между Общността и ФЩМ, особено в контекста на споразуменията от Ломé и Котону, и тяхното общо желание да поддържат и развиват по-нататък тези отношения,КАТО ИМАТ ПРЕДВИД желанието на ФЩМ да насърчават рационалната експлоатация на своите рибни ресурси чрез интензивно сътрудничество и желанието на риболовни кораби на Общността да имат достъп до изключителната икономическа зона (ИИЗ) на ФЩМ,КАТО СЕ ПОЗОВАВАТ на това, че по отношение на опазването, управлението и рационалната експлоатация на далекомигриращи рибни запаси, ФЩМ упражняват своите суверенни прави или юрисдикция в зона, простираща се до 200 морски мили от базовите линии на своите крайбрежия,КАТО ВЗЕМАТ ПРЕДВИД Конвенцията на ООН по морско право от 1982 г. и Споразумението на ООН за рибни запаси;КАТО ОСЪЗНАВАТ важността на принципите, установени чрез Кодекса за поведение на отговорен риболов, приет от конференцията на ФАО през 1995 г.,КАТО ПОТВЪРЖДАВАТ, че упражняването на суверенни права от бреговите държави във водите под тяхна юрисдикция за целите на експлоатиране, опазване и управление на живите ресурси трябва да се ръководи съгласно принципите и методите на международното право и като се спазват практиките, установени на регионално ниво,РЕШЕНИ да си сътрудничат, в техен взаимен интерес, при насърчаване въвеждането на отговорен риболов с цел обезпечаване на дългосрочно запазване и устойчива експлоатация на живите морски ресурси,УБЕДЕНИ, че такова сътрудничество трябва да приеме формата на инициативи и мерки, които независимо дали са взети съвместно или поотделно, се явяват като допълнителни и осигуряват последователни политики и съвместни усилия,РЕШЕНИ, за тези цели, да установят диалог с оглед съдействие на ФЩМ при определяне на политиката в сектор рибарство във ФЩМ и определяне на подходящи средства за гарантиране, че тази политика се осъществява ефективно и че икономическите оператори и гражданското общество са включени в процеса,В ЖЕЛАНИЕТО СИ да установят срокове и условия, регулиращи риболовните дейности на кораби на Общността в ИИЗ на ФЩМ и подкрепата на Общността за въвеждането на отговорен риболов в ИИЗ,ТВЪРДО РЕШЕНИ да търсят по-тясно икономическо сътрудничество в рибната промишленост и свързаните с нея дейности, чрез насърчаване на преките инвестиции в рибарството, включително създаване на смесени предприятия с фирми от двете страни,СЕ ДОГОВОРИХА ЗА СЛЕДНОТО:Член 1ОбхватНастоящото споразумение установява принципите, правилата и процедурите, регулиращи:a) икономическото, финансово, техническо и научно сътрудничество в сектор рибарство с оглед въвеждане на отговорен риболов в ИИЗ на ФЩМ, за да се гарантира запазването и устойчивата експлоатация на рибните ресурси, и за развитието на сектор рибарство на ФЩМ;б) условията, регулиращи достъпа на риболовни кораби на Общността до ИИЗ на ФЩМ;в) договореностите за надзор на рибарството в ИИЗ на ФЩМ с оглед гарантиране спазването на горните правила и условия;г) мерките за ефективно запазване и управление на рибните запаси;д) предотвратяване на незаконния, необявен или неконтролиран риболов; ие) насърчаването на партньорството между икономическите оператори, включително партньорство между фирми, насочено към


text: развитието на икономическите и свързаните с тях дейности в сектор рибарство, в техен общ интерес.Член 2ДефиницииЗа целите на настоящото споразумение:a) "Органи на ФЩМ" означава Националния орган по управление на океанските ресурси (NORMA) на ФЩМ;б) "органи на Общността" означава Европейската комисия;в) "изключителна икономическа зона на ФЩМ" означава водите, в които ФЩМ имат суверенни права или юрисдикция по отношение на рибарството, установени в раздел 18 и 24 на Кодекса на ФЩМ;г) "кораб на Общността" означава риболовен кораб, плаващ под знамето на държава-членка на Общността и регистриран в Общността;д) "Съвместно предприятие" означава търговска фирма, регистрирана във ФЩМ от корабособственици или национални предприятия от страните, с цел заетост в риболовни и свързани с тях дейности;е) "Съвместен комитет" означава комитет, съставен от представители на Общността и ФЩМ, чиито функции са описани в член 9 от настоящото споразумение;ж) "риболов" означава:i) търсене, улавяне, изваждане или събиране на риба;ii) предприемане на търсене, улавяне, изваждане или събиране на риба;iii) ангажиране във всякаква друга дейност, от която може да се очаква улавяне, изваждане или събиране на риба;iv) поставяне, търсене или възстановяване на устройства за струпване на риба или сродно електронно оборудване като радиомаяци;v) всяка операция в морето, която пряко подпомага или подготвя коя да е от дейностите, описани в алинеи i) — iv); иvi) употребата на какъв да е друг съд, въздушен или морски, за коя да е от дейностите, описани в алинеи i) — v), освен при спешни случаи, касаещи здравето и безопасността на екипажа или безопасността на кораба;з) "риболовен кораб" означава всеки плавателен съд, използван или предназначен за употреба с цел риболов, включително товарни кораби, транспортни съдове и всякакви други плавателни съдове, пряко включени в риболовни операции;и) "оператор" означава всяко лице, на което е поверен или което е отговорно за дейността на, или което ръководи или контролира риболовен кораб, включително собственика, наемателя или капитана;й) "претоварване" означава разтоварване на част или цялата риба, намираща се на борда на риболовен кораб, на друг риболовен кораб в посочено пристанище.Член 3Принципи и цели, основополагащи настоящото споразумение1. С настоящото страните поемат задължението да насърчават отговорния риболов в ИИЗ на ФЩМ, основан на принципа на недискриминация между различните флоти, извършващи риболов в зоната, без да се накърняват споразуменията, сключени между развиващите се страни в рамките на даден географски район, включително съответните споразумения в областта на рибарството.2. Страните си сътрудничат с оглед подпомагане на ФЩМ при определяне и осъществяване на секторната политика по рибарство в ИИЗ на ФЩМ и за тази цел започват диалог относно необходимите реформи в политиката. С настоящото те се задължават да се осведомяват и консултират взаимно относно каква да е промяна в секторната политика по рибарството.3. Страните си сътрудничат също така при извършването на ex ante, постоянни и ex post оценки, едновременно съвместно и едностранно, на мерки, програми и действия, изпълнявани на база настоящото споразумение.4. Страните поемат задължението да гарантират, че настоящото споразумение се изпълнява съгласно принципите на добро икономическо и социално управление.5. Наемането на моряци от ФЩМ на борда на кораби на Общността се регулира от Декларацията на Международната организация на труда (МОТ) за основните принципи и трудови права, които